Perdegedenkbeeld deur vandale beskadig; verdagte vrygelaatDie perdegedenkbeeld in Port Elizabeth nadat dit deur vandale geskend is. Foto: Twitter Brig. Ronald Koll, woordvoerder van die polisie, het aan Maroela Media gesê die verdagte is in hegtenis geneem nadat ooggetuies beweer het dat hy by die vandalisme betrokke was. Die man is egter later weer vrygelaat nadat die ooggetuies nie bereid was om amptelike verklarings af te lê nie. “Daar word vermoed hy was die bestuurder van die voertuig wat gebruik is om die betrokkenes na die standbeeld te vervoer,” het Koll gesê. “Die man is steeds ŉ verdagte en ons gaan tans beeldmateriaal na om die oortreders vas te trek.” Volgens Koll vermoed die polisie in dié stadium dat vier mense by die vandalisme betrokke was, maar hy kon nie bewerings bevestig dat die skuldiges lede van die EFF is nie. Hy het verder gesê dat die plaaslike munisipaliteit maniere ondersoek om veiligheid by die standbeeld op te skerp. Die perdegedenkbeeld is opgerig ter nagedagtenis aan die diere wat tydens die Anglo-Boereoorlog gesterf het. Die perdegedenkbeeld voordat dit beskadig is. Foto: Twitter